Txitxi-burruntzi lepamarradun

Txitxi-burruntzi lepamarraduna (Orthetrum coerulescens) Orthetrum generoko burruntzia da, hegoaldeko Europan ohikoa dena.

 Deskribapena 
40-44 mm arteko luzera du. Toraxa brontze kolorekoa da eta marra hori apal batzuk ditu, hortik intsektuaren izena. Adinean aurrera egin ahala marra hauek lausotu egiten dira. Abdomena urdin argia da, nahiko fina, eta amaieran matxarda txiki batzuk ditu. Begi konposatuak urdin-grisak dira.

Emeak hori-marroiak dira eta abdomena marra beltz fin batek zeharkatzen du aurretik atzera. Ugalketa zikloaren amaieran kolore urdinxkara jotzen dute. Emearen begiak marroiak dira. Ar gazteak ere hori-marroiak izaten dira.

 Banaketa eta habitata 
Europa erdialde eta hegoaldean eta Afrika iparraldean hedaturik dago. Estaldura duten putzu eta erreka ertzak atsegin ditu.

 Bizi-zikloa 
Helduak ekainetik irailera ikusten dira hegan. Hegakera urduria eta ahula duen arren uretatik nahikotxo urrundu daiteke. Pausatzen denean hegalak zabalik mantentzen ditu. Kopula azkarrak ditu, 5-120 segundu artekoak. Atseden txiki baten ondoren emea hegan hasten da, arra jarraika doakiola, eta hegan ari dela arrautzak banan bana askatzen ditu ur azalean.

Beldarrak errekatan zein putzuetan hazten dira eta sei asteren ondoren ateratzen da heldua. Bi urtetako zikloa betetzen du orotara.

 Iruditegia 

 Erreferentziak 

 Kanpo estekak 

Kategoria:Euskal Herriko odonatuak
Kategoria:Libellulidae
Kategoria:1798. urtean deskribatutako taxoiak